b"\n_START_ARTICLE_\nIb Poulsen (politiker)\n_START_SECTION_\nBaggrund\n_START_PARAGRAPH_\nHan er s\xc3\xb8n af tidligere slagterimedarbejder Anders Poulsen og hjemmeg\xc3\xa5ende Ketty Poulsen._NEWLINE_Ib Poulsen er f\xc3\xb8dt i Stenbjerg i Thy. _NEWLINE_I 1983 tog han 10. klasseseksamen p\xc3\xa5 Snedsted Skole, og efterf\xc3\xb8lgende startede han p\xc3\xa5 Svendborg Navigationsskole, hvor han blev uddannet skibsf\xc3\xb8rer._NEWLINE_Ib Poulsen har fire b\xc3\xb8rn og er fraskilt.\n_START_SECTION_\nPolitisk karriere\n_START_PARAGRAPH_\nIb Poulsen meldte sig ind i Dansk Folkeparti i slutningen af 1990'erne og var med til at starte Dansk Folkepartis lokalafdeling i Thisted Kommune op. Lokalafdelingen afholdte stiftende generalforsamling i for\xc3\xa5ret 2000, og ved kommunalvalget den 20. november 2001 var Dansk Folkeparti for f\xc3\xb8rste gang opstillet til Thisted Kommunalbestyrelse, og her var Ib Poulsen Dansk Folkepartis spidskandidat. Ved valget fik Dansk Folkeparti 4,6\xc2\xa0% af stemmerne og dermed et mandat. Dette mandat gik til Ib Poulsen, der fik 214 personlige stemmer. Ib Poulsen var ogs\xc3\xa5 opstillet til amtsr\xc3\xa5dsvalget den 20. november 2001 til det dav\xc3\xa6rende Viborg Amt, men her blev han ikke valgt._NEWLINE_Ved folketingsvalget den 8. februar 2005 var Ib Poulsen opstillet til Folketinget for f\xc3\xb8rste gang. Her var han opstillet i Kjellerupkredsen i Midtjylland og blev ikke valgt._NEWLINE_Ved kommunalvalget 2005 var Ib Poulsen igen opstillet til Thisted Kommunalbestyrelse for Dansk Folkeparti. Ved valget gik partiet frem til 5,6\xc2\xa0% af stemmerne men fik stadig kun et medlem af kommunalbestyrelsen, der igen blev Ib Poulsen, denne gang med 670 personlige stemmer. Ved regionr\xc3\xa5dsvalget samme dag var Ib Poulsen ogs\xc3\xa5 opstillet til regionsr\xc3\xa5det i Nordjylland. Her var Ib Poulsen nummer tre p\xc3\xa5 Dansk Folkepartis liste i Region Nordjylland. Her fik Ib Poulsen 1422 personlige stemmer og blev dermed valgt p\xc3\xa5 Dansk Folkepartis andet mandat._NEWLINE_Til folketingsvalget 2007 havde Ib Poulsen skiftet valgkreds til Aalborg \xc3\x98stkredsen. Denne gang fik Ib Poulsen 1784 personlige stemmer og blev for f\xc3\xb8rste gang valgt til Folketinget. Ib Poulsen blev Dansk Folkepartis fiskeri- og forsvarsordf\xc3\xb8rer. Ib Poulsen tr\xc3\xa6kker sig her fra Regionsr\xc3\xa5det i Nordjylland, men bliver i Thisted Kommunalbestyrelse, hvor han ved kommunalvalget i 2009 bliver genvalgt med 1296 personlige stemmer._NEWLINE_Ved folketingsvalget 2011 mistede Ib Poulsen sin plads Folketinget igen p\xc3\xa5 grund af Dansk Folkepartis tilbagegang ved valget. Dette er til trods for, at Ib Poulsen fik omkring 1000 personlige stemmer flere end Morten Marinus, der fik Dansk Folkepartis sidste mandat i Nordjyllands Storkreds. Men da Ib Poulsen ved valget havde skiftet valgkreds til Thistedkredsen bet\xc3\xb8d det, at han ikke fik n\xc3\xa6r s\xc3\xa5 mange listestemmer, og derfor m\xc3\xa5tte han se sig sl\xc3\xa5et af Morten Marinus._NEWLINE_Ved kommunalvalget i 2013 g\xc3\xa5r Dansk Folkeparti i Thisted Kommune 5,4 procentpoint frem og fordobler sine medlemmer af Thisted Kommunalbestyrelse til fire. Ved valget f\xc3\xa5r Ib Poulsen 2278 personlige stemmer, og p\xc3\xa5 grund af det gode valg blev Dansk Folkeparti tungen p\xc3\xa5 v\xc3\xa6gtsk\xc3\xa5len, der bestemte om kommunen skulle have en Socialdemokrat eller en Venstremand som borgmester. Dansk Folkeparti endte med at pege p\xc3\xa5 Venstres bormesterkandidat Lene Kjelgaard og fik to udvalgsformandsposter og en viceborgmesterpost, der gik til Ib Poulsen._NEWLINE_Ved Folketingsvalget 2015 blev Ib Poulsen igen valgt til Folketinget i Nordjyllands Storkreds og denne gang med 2.901 personlige stemmer. Her blev han Dansk Folkepartis fiskeriordf\xc3\xb8rer."